**OLIMPIADA DE LIMBĂ ŞI LITERATURĂ ROMÂNĂ**

**Etapa judeţeană**

**Clasa a V-a, secţiunea: şcoli cu predare în limba română**

* **Toate subiectele sunt obligatorii.**
* **Timpul efectiv de lucru este de 2 ore.**
* **Se acordă 10 puncte din oficiu. Total: 120 de puncte**

**SUBIECTUL I – Lectura 50 de puncte**

**Citeşte cu atenţie textele de mai jos:**

|  |  |
| --- | --- |
| A.  … Grădina zoologică e un fel de magazin de jucării, unde tigrii, girafele şi leoparzii sunt vii. Rogi lupul să te ia puţin în cârcă şi când colo te mănâncă. Hei, ca pe Scufiţa Roşie te-ar mânca, cuşca dacă l-ar lăsa. Dar, vedeţi, aceste cuşti de fier, sau colivii, sunt ca nişte părinţi ai lor: au grijă să nu facă prostii. Copii! lăsaţi un pic gălăgia! Faceţi acum cunoştinţa cu zoologia.  Iată, aici reprezentanţii mândrei faune, care ştiu să urle, să ragă, să zbiere, să schiaune. (Dar miraţi-vă mai încet, dragii mei, ca asurziţi aceşti lei). Oriunde întorci capul vezi un şarpe sau un leopard care sare peste un gard. Iată tigrul adus din Bengal cu cheltuială. Toată blana de pe el e naturală. Mirela, acela nu se strigă „Cuţu-cuţu”, că e struţul. Balaurul care se prăjeşte pe nisip e crocodilul, iar bazinul de lângă el e Nilul. Elefantul care vă priveşte ursuz e întrebuinţat în loc de troleibuz. Încaleci pe el dimineaţa şi pleci la şcoală, mergând o mie de staţii prin pădurea ecuatorială.  Sahara e o regiune şi mai dificilă. Pe acolo circulă numai această cămilă. Oriunde ar pleca, îşi ia întotdeauna apa cu ea, aşa cam la vreo două – trei butoiaşe; cred că în cele două cocoaşe! (Fiindcă-i limpede ca bună seara: nu poţi şti când curge apa din Sahara!). Cangurul, uite, are blana roşie. Ca să nu-şi piardă puii, îi poartă cu el într-o sacoşă (că i-a mai pierdut odată, i-a căutat Australia toată).  Lupul trăieşte în haite şi pe la noi. Mănâncă dimineaţa oi, la prânz oi, şi seara tot oi. Din cauza acestui meniu fix, umblă oamenii după el prin păduri, cu puşti şi cu topoare, să-l cam omoare. Ursul polar poartă, ca un moş, cojoc şi fular. Îi e ciudă că aici nu-i aşa ger şi-ar intra într-un frigider. Ce să vă mai arăt?Rinocerul? Dromaderul? Gradina zoologică e foarte frumoasă, dar eu zic să mai mergem şi acasă.  E târziu: a sunat şarpele-cu-clopoţei la ora trei. Cum a fost, cum a decurs toată treaba … Altfel, înseamnă c-am văzut atâtea jivine degeaba.  ***(La Gradina Zoologică, de Marin Sorescu)*** | **B.**  Statisticile arată că, la ora actuală, în lume, există peste 2000 de **grădini zoologice** (zoo), care atrag, în fiecare an, milioane de vizitatori. Prescurtarea “zoo” s-a folosit, pentru prima dată, de către englezi, pentru a denumi Grădina zoologică din Londra, înfiinţată în 1829, având ca scop iniţial cercetarea ştiinţifică, în domeniul zoologiei (În limba greacă “zoon” – “animal” şi “logos” – “ştiinţă”), ulterior fiind deschisă şi publicului larg, pentru a putea vedea animale aparţinând unor specii diferite, din diverse regiuni geografice.  Ideea omului de a construi spaţii  – menajerii – în care să păstreze şi să expună animale este foarte veche, de peste 4000 de ani, deoarece acestea reprezentau semne de putere şi de bogăţie, de amuzament şi curiozitate. În China şi în Egiptul antic erau protejate, în menajerii, animale considerate “sacre” sau care prezentau interes prin aspectul lor – babuini, lei, hipopotami , păsări (ibis, berze, vulturi), reptile (crocodili, şerpi), peşti etc. Alte animale erau folosite la vânătoare (leoparzi, gheparzi, hiene) sau erau îmblânzite (gazele, antilope). După 1950, grădina zoologică, în ţările dezvoltate ale lumii, a devenit un mod de a participa la protejarea şi conservarea speciilor, omul fiind mai conştient de responsabilităţile sale, inclusiv aceea de a oferi animalelor, pe care le-a pus în condiţii de captivitate, condiţii apropiate de mediul lor natural, iar oamenii (vizitatorii) să fie sensibilizaţi şi să înţeleagă în mod corect importanţa biodiversităţii şi a protejării mediului. Un concept revoluţionar de grădină zoologică, în anii 2000, este acela de “geo-zoo”, adică spaţii întinse (hectare întregi), în care animalele nu sunt separate în funcţie de specii, ci în funcţie de zona geografică, trăind laolaltă, ca în mediul lor de baştină, având adăposturi în care se pot retrage atunci când sunt “obosite” de vizitatorii insistenţi. Există şi grădini zoologice specializate – acvarii, delfinarii, vivarium (pentru reptile), parcuri ornitologice (pentru păsări), parcuri safari (unde animalele trăiesc în semi-libertate, iar vizitatorii pot parcurge lungi distanţe în propriile vehicule).  (***https://destepti.ro/cand-a-aparut-gradina-zoologica)*** |

**a. Înţelegerea textului ficţional / nonficţional - 12 puncte**

1. Formulează, într-un enunţ, câte o idee principală din fiecare text-suport. **6 puncte**

2. Prezintă, în căteva rânduri, o asemănare şi o deosebire între textul A şi textul B. **6 puncte**

**b. Scrierea despre textul ficţional / nonficţional - 30 de puncte**

Redactează o compunere, de 150-200 de cuvinte, în care să prezinţi două particularităţi ale unui text narativ ficţional, utilizând, pentru exemplificare, secvenţe din textul-suport A.

În alcătuirea compunerii, vei avea în vedere următoarele repere:

- precizarea a două particularităţi ale textului narativ ficţional ;

- ilustrarea celor două particularităţi ale textului narativ ficţional prin valorificarea textului ;

- adecvarea conţinutului la cerinţa formulată;

- respectarea limitei de cuvinte indicate.

**Redactarea răspunsului la punctul b**– **8 puncte**

Unitatea compoziţiei - **1p.**; registrul de comunicare, stilul şi vocabularul - **1p.**; coerenţa textului - **2p.**; ortografia - **2p.** (0-2 greşeli - 2p; 3-4 greşeli - 1p; mai mult de 4 greşeli – 0p); punctuaţia – **1p.** (0-2 greşeli - 1p; 3-4 greşeli – 0p); aşezarea în pagină - **1p**.

**SUBIECTUL al II-lea – Elemente de interculturalitate 10 puncte**

Cu siguranţă există multe pasiuni şi hobby-uri, dar unul dintre ele poate fi a avea un animal de companie. Mulţi dintre voi aveţi un animal, iar altora sigur v-ar plăcea să aveţi. Imaginează-ţi că ai putea avea, ca animal de companie, orice animal amintit în textele citate. Scrie apoi un mesaj de 80-100 de cuvinte prietenului tău dintr-o ţară străină în care să-i prezinţi animalul tău de companie.

**SUBIECTUL al III-lea – Elemente de construcţie a comunicării (fonetică, vocabular, morfosintaxă) 50 de puncte**

**1**. Transcrie din lista următoare numai cuvintele în care numărul literelor nu este identic cu cel al sunetelor : *rogi, dragii, regiune, circulă, fix, ciudă, rinocerul, degeaba, frigider* **5 puncte***.*

**2.** Identifică prin subliniere silaba accentuată din cuvintele : *zoologia, elefantul, păduri, frigider, şarpele.*  **5 puncte**

**3**. Transcrie, din textul A, cinci cuvinte care aparţin aceluiaşi câmp lexical **5 puncte**.

**4**. Scrie un sinonim şi un antonim potrivit pentru cuvântul : *dificilă* **5 puncte***.*

**5.** Transcrie din oricare dintre cele două texte  : a) un verb la modul indicativ, timpul perfect compus ; b) un verb modul imperativ, formă afirmativă ; c) un verb la modul participiu ; d) un verb la modul indicativ, timpul prezent ; e) un verb la modul infinitiv **5 puncte**.

**6.** Alcătuieşte două enunţuri în care ultimul verb din textul B să fie pus la participiu şi să aibă pe rând valoare verbală şi valoare de adjectiv **5 puncte**.

**7.**Transformă enunţul următorul în propoziţie simplă : „ *A sunat şarpele-cu-clopoţei la ora trei*”.**5 puncte**

**8.** Arată valoarea morfologică a cuvintelor subliniate din secvenţa : „ *Ursul polar poartă, ca un moş, cojoc şi fular. Îi e ciudă că aici nu-i aşa ger şi-ar intra într-un frigider*.” **5 puncte**

**9.** Alege varianta cu enunţul corect  **5 puncte**:

a) Bucureştii este capitala ţării.

b) Bucureştiul este capitala ţării.

c) Bucureştii sunt capitala ţării.

**10.** Rescrie textul respectând regulile de ortografie şi de punctuaţie **5** **puncte**.

- De ce venişi aici

Veni pentru ai ajuta pe copiii bucătarului, dar sosii prea târziu la iei.